સિદ્ધાર્થ રાંદેરિયા અત્યારે પોતાના નાટકના શો માટે કૅનેડા છે. ‘ગુજ્જુભાઈ’ શબ્દપ્રયોગ સાથે બની રહેલા નાટકનું નામ તેમના સુધી પહોંચ્યા પછી તેમને સ્વાભાવિક રીતે દુ:ખ થયું હતું. કૅનેડાના ટૉરોન્ટો શહેરથી તેમણે ‘મિડ-ડે’ સાથે વાત કરતાં કહ્યું હતું કે ‘ગુજ્જુભાઈ સિરીઝમાં ‘લગે રહો ગુજ્જુભાઈ’, ‘ગુજ્જુભાઈ ઘોડે ચડ્યા’, ‘ગુજ્જુભાઈની ગોલમાલ’ અને ‘ગુજ્જુભાઈ બન્યા દબંગ’ના અંદાજે બે હજાર જેટલા શો થયા. ચાર નાટકના આટલા શો એ ગુજરાતી રંગભૂમિ પર એક ઉત્કષ્ટ ઉદાહરણ છે, પણ આ ઉદાહરણનો ગેરલાભ લેવાઈ રહ્યો છે. ‘ગુજ્જુભાઈ’ શબ્દનો ઉપયોગ આ રીતે બીજા નાટકના નિર્માતા કે રાઇટર-ડિરેક્ટર કરે એ તફડંચી સિવાય બીજું કંઈ નથી. એક તબક્કો હતો કે ગુજ્જુભાઈ શબ્દથી ગુજરાતીઓને અકળામણ થતી હતી, પણ ગુજ્જુભાઈ સિરીઝનાં નાટકોની સફળતાના કારણે એવું બન્યું છે કે હવે એ શબ્દ લોકોમાં લોકપ્રિય થયો છે. આ લોકપ્રિયતાને એનકૅશ કરવાની બહુ સસ્તી અને ચીપ રીત છે, જે સહેજ પણ શોભાસ્પદ નથી. પોણા ભાગની થિયેટર-ઇન્ડસ્ટ્રી અત્યારે મને મેસેજ કરીને કહે છે કે આ યોગ્ય નથી થઈ રહ્યું. હું પણ એ જ કહું છું કે આ યોગ્ય નથી થઈ રહ્યું. કોઈના ક્રીએટિવ કૅરૅક્ટરાઇઝેશનનો આ રીતે ઉપયોગ કરવાની જે પ્રક્રિયા છે એ સહેજ પણ યોગ્ય નથી. ૨૦૦૨થી આજ સુધી એટલે કે ૧૨ વર્ષ સુધી એક કૅરૅક્ટર તૈયાર કર્યું અને હવે રાતોરાત કોઈ આવીને આ રીતે એ કૅરૅક્ટર વાપરવાનું શરૂ કરી દે એ જ દેખાડે છે કે સસ્તી પ્રસિદ્ધિનાં આ હવાતિયાં છે.’